ብዙሓት ኤርትራውያን መንእሰያት ካብ ሃገራዊ ኣገልግሎት ንምምላጥ ናብ ጐረባብቲ ሃገራት ሱዳን ኢትዮጵያን ጂቡቲን ሶሊኾም ክኣትው ጸኒሐም እዮም። ሲሃም'ውን ዕድመ ጻውዒት ሃገራዊ ኣገልግሎት ከየርከባ እንከሎ፡ ከም ሰባ ዶብ ጥሒሳ ክትወጽእ ስለዝፈተነት ሕማቕ ዕድል ኣጓኒፉዋ ብሓይልታት ጸጥታ ከምእተታሕዘት ይገልጽ ሓወቦኣ ሳልሕ ዮኑስ። ከም'ቶም ካልኦት ብሓይልታት ጸጥታ ዝተሓዙ መዛኑኣ መንእሰያት ግን ዕድል ኣይገበረትን። መብዝሕትኦም ድሕሪ ሓጺር ናይ ማእሰርቲ እዋን እዮም ዝፍትሑ። ሲሃም ግን ካብታ ኣብ ቀይዲ ዝኣተወትላ ዕለት ተሸሪባ ክሳብ ሕጂ ደሃያ የሎን። ምስዋር እሱራት ኣብ ኤርትራ ኣብ ኤርትራ ከም ናይ ሲሃም ዘኣመሰለ ተርእዮ ሓዲስ ኣይኰነን። ብዙሓት እሱራት ብዝተኣሰርዎ፡ ኣብ ፍርዲ ከይቀረቡ፡ ሃለዋቶም ዘይፍለጡ ዜጋታት ብዙሓት'ዮም። እቶም ብጂ-15 ዝፍለጡ ኣባላት ላዕለዋይ ጽፍሕታት መንግስቲ ዝነበሩ፡ ኣዳለውቲ ጋዜጣታት ብሕቲ ጋዜጠኛታት፡ መራሕቲ ሃይማኖት፡ ከምኡ'ውን ተቓውሞኣዊ ዝንባለ ኣርኢኹም ብዚብል ክሲ ዝተኣስሩ ዜጋታት ውሑዳት ከምዘይኮኑ ኣምነስቲ ኢንተርናሺናል ዝርከቦም ሓያሎ ተጣበቕቲ ሰብኣዊ መሰላት ክዛረቡ ጸኒሖም እዮም። ብሓጺሩ ኣብ ኤርትራ፡ ምእሳር፡ ምድስካል፡ ምንጻል፡ ምሽራብ ዜጋታት ዝውቱር'ዩ። ኮሚሽን ምጽራይ ግህሰት ሰብኣዊ መሰላት ኣብ ኤርትራ፡ ውድብ ሕቡራት ሃገራት፡ ኣብ ኤርትራ ሓቲትካ መልሲ ዘይርከበሉ፡ ኣቤት ዘይትብለሉ ክሳብ ገበናት ኣንጻር ሰብኣውነት ዝኸይድ ከቢድ ግህሰት ከምዝፍጸም ገሊጹ ነይሩ። ሺላ ኪታሮዝ እትርከቦም ካልኦት ተጣበቕቲ ሰብኣዊ መሰላት ከኣ ክሳብ ሕጂ ዝተመሓየሸ ነገር ከምዘየሎ ክሕብሩ ጸኒሖም እዮም። ጉዳይ ሲሃም ዓሊ ዓብዱ እውን ከም ኣብነት ክጥቀስ ምጽንሑን፡ ኣምነስቲ ኢንተርንሽናል ኣብዚ እዋን ንሲሃም ኣብ ቅድሚት ሰሪዑ ዓቢ ጐስጓስ ኣብ ምክያድ ይርከብ። ከምተወሳኺ ሓበሬታ፡ ብተወሳኺ፡ ንሲሃም ሓወቦኣ፡ ሓሰን ዓብዱ ኣሕመድ፡ ንሓሙሽተ ዓመት ኣብ ሕቡእ ቤት-ማእሰርቲ ድሕሪ ምጽናሕ ሕጂ እሱር ምብጻሕ ኣብ ዝፍቀደሉ ቤት ማእሰርቲ ሰምበል ተሰጋጊሩ ምህላዉ፡ እቶም ምስ ሲሃም ኣብ ተመሳሳሊ እዋን ተኣሲሮም ዝነበሩ ብዕድመ ዝደፍኡ ኣቦሓጎኣ፡ ኣቶ ዓብዱ ኣሕመድ ዮኑስ ግን ካብ ቤት ማእሰርቲ ምስ ወጽኡ ከይደንጎዪ ከም ዝዓረፉ ቤተሰብ ሲሃም ሓቢሮም። ስለምንታይ ግን መንግስቲ ኣሜሪካ ብጕዳይ ሲሃም ኣጽቂጡ?
